อธิบดีกรมอุตุนิยมวิทยา ย้ำ จุดศูนย์กลางพายุโซนร้อนเปลี่ยนทิศทางเล็กน้อยแต่ยังคงมีกำลังแรง
อธิบดีกรมอุตุนิยมวิทยา ย้ำ จุดศูนย์กลางพายุโซนร้อนเปลี่ยนทิศทางเล็กน้อยแต่ยังคงมีกำลังแรง คาด เคลื่อนผ่านเกาะสมุยขึ้นฝั่งสุราษฎร์ธานีช่วงค่ำวันที่ 4 มกราคม แล้วเคลื่อนขึ้นฝั่งนครศรีธรรมราช โดยเฉพาะบริเวณอำเภอสิชลและขนอม     นายภูเวียง ประคำมินทร์ อธิบดีกรมอุตุนิยมวิทยา กล่าวถึงสถานการณ์พายุโซนร้อน “ปาบึก”(PABUK) ที่จะเคลื่อนขึ้นฝั่งประเทศไทย ว่า ทิศทางการเคลื่อนตัวของพายุโซนร้อน ปาบึก ได้เปลี่ยนทิศทางเล็กน้อยจากเดิมจะขึ้นฝั่งและจุดศูนย์กลางพายุจะเคลื่อนผ่านเกาะสมุย จังหวัดสุราษฎร์ธานีและชุมพร เป็นเคลื่อนผ่านและขึ้นฝั่งบริเวณ อำเภอสิชล อำเภอขนอม อำเภอหัวไทร จังหวัดนครศรีธรรมราชด้วย ซึ่งอยู่ในแนวเดียวกัน สาเหตุการปรับเปลี่ยนทิศทางพายุลูกนี้ปัจจัยหนึ่งมาจากความกดอากาศสูงอ่อนกำลังลงอย่างช้าๆ ส่งผลให้ภาคเหนือและภาคตะวันออกเฉียงเหนืออุณหภูมิลดลงมากจนเกิดแม่คะนิ้ง หรือเหมยขาบขึ้นในหลายพื้นที่ ทั้งนี้ แนวทิศทางการเคลื่อนตัวของพายุยังอยู่ไนแนวไม่แตกต่างจากเดิมมากนักด้านทิศตะวันตกค่อยไปทางเหนือเล็กน้อย โดยอยู่ห่างจากนครศรีธรรมราชไปทางตะวันออกเฉียงใต้ประมาณ 500 กิโลเมตร ซึ่งอิทธิพลของกลุ่มฝนยังมีขนาดใหญ่ครอบคลุมทั้งอ่าวไทย จึงจำเป็นต้องเฝ้าระวังเต็มศักยภาพเหมือนเดิม คาดการณ์เช่นเดิมว่า พายุโซนร้อนปาบึกจะเคลื่อนขึ้นฝั่งสุราษฎร์ธานีช่วงค่ำวันที่ 4 มกราคม 2562 แล้วเคลื่อนตัวต่อขึ้นฝั่งนครศรีธรรมราชอธิบดีกรมอุตุนิยมวิทยา กล่าวย้ำว่า ขอให้นักท่องเที่ยวและประชาชนรับฟังคำเตือนจากเจ้าหน้าที่อย่างเคร่งครัดห้ามฝ่าฝืน โดยเฉพาะพื้นที่จุดเสี่ยงพายุ คลื่นลมแรง และคลื่นสูงมากๆ เพื่อความปลอดภัยในชีวิตและทรัพย์สิน หากมีนักท่องเที่ยวฝ่าฝืนลงไปเล่นน้ำจุดอันตรายขอให้เจ้าหน้าที่ตักเตือนด้วย